钦定古今图书集成/明伦汇编/官常典/第552卷 > 刘真道
## 钦定古今图书集成/明伦汇编/官常典/第552卷 > 刘真道

按《宋书刘怀肃传》：“怀肃次弟怀敬，怀敬子真道，为钱
唐令。元嘉十三年，东土饥，上遣扬州治中从事史沈
演之巡行在所，演之上表曰：‘宰邑敷政，必以简惠成
能；莅职阐治，务以利民著绩。故王奂见纪于前，升卿
流称于后。窃见钱唐令刘真道、馀杭令刘道锡，皆奉
公恤民，恪勤匪懈，百姓称咏，讼诉希简。又翦荡凶非，
屡能擒获。灾水之初，馀杭高堤崩溃，洪流迅激，势不
可量。道锡躬先吏民，亲执板筑，塘，既还立，县邑获全。
经历诸县，访核名实，并为二邦之首最，治民之良宰’。”
上嘉之，各赐谷千斛，以真道为步兵校尉。十四年，出
为梁、南秦二州刺史。十八年，氐贼杨难当侵寇汉中，
真道率军讨破之。而难当寇盗犹不已，太祖遣龙骧
将军裴方明率禁兵五千，受真道节度。十九年，方明
至武兴，率太子积弩将军刘康祖、后军参军梁坦、陈
弥、裴肃之、安西参军段叔文、鲁尚期、始兴王国常侍
刘僧秀、绥远将军马洗、振武将军王奂之等进次潭
谷，去皋兰数里，难当遣其建节将军符弘祖、啖元等
固守皋兰，镇北将军符德义于外为游军，难当子抚
军大将军和重兵继其后。方明进击，大破之于浊水，
斩弘祖并三千馀级。遣康祖追之，过皋兰二千馀里。
和又遣德义袒战，康祖又大破之。和退保修城。难当
遣建忠将军杨林、振威将军姚宪领二千骑就和，方
明又率诸将攻之，和败走，追至赤亭，难当席卷奔叛。
方明遣康祖直趣百顷，伪丞相杨万寿等一时归降。
难当第三息虎先戍阴平，难当既走，虎逃窜民间，生
禽之，送京都，斩于建康市。秦州刺史胡崇之西镇百
顷，行至浊水，为北魏所邀击，败没。以真道为建威将
军、雝州刺史，方明辅国将军、梁南秦二州刺史。方明
辞不拜。诏曰：“往年氐竖杨难当造为叛乱，俛首者众。
其长史杨万寿、建节将军姚宪，情不违顺，屡进矢言，
及凶丑宵遁，阖境崩扰。建忠将军吕训，卫仓储以候
王师。”宁朔将军姜檀，果烈恳到，志在宣力，浊水之捷，
厥庸显然。近者协赞义奋，乃心无替。洛阳符昭，诚系
本朝，亦同斯举，俘擒伪将，独克武兴，推锋致效，陨命
寇手。并事箸屯险，感于予“怀，宜蒙旌叙，荣慰存亡。可
赠万寿龙骧将军、昭武都太守；宪补员外散骑侍郎，
训驸马都尉、奉朝请，檀征西大将军司马、仇池太守，
宜并内徙，可符雝、梁二州，厚加赡恤。”吕训，略氐人，吕
先子也。又诏曰：“故晋寿太守姜道盛，前讨仇池，志输
诚力，即戎著效，临财能清。近先登浊水，殒身锋镝，诚
节俱亮，矜悼于怀，可赠给事中，赐钱千万。”道盛注《古
文尚书》行于世。真道、方明并坐破仇池，断割金银杂
宝货，又藏难当善马，下狱死。刘康祖等系免，各有差。